USR Iași îl acuză pe Mihai Chirica și pe alți angajați ai Primăriei de faptul că, deși nu au atras fonduri europene, și-au acordat sporuri de 300.000 de euro. Primarul ar fi ratat fonduri pentru două proiecte europene cu o valoare cumulată de 4 milioane de euro.
"Oaza de verdeață din cartierul nostru" trebuia să însemne revitalizarea a cinci parcele, mai puțin de 1,3 hectare, în total. Niște gazon, câțiva pomi, alei, bănci și coșuri de gunoi. Investiția a fost îngropată, finanțarea pierdută, însă 13 funcționari ai Primăriei au luat spor de proiect european, un fel de bonificație de merit: cumulat 200.000 euro de la bugetul local, transmit reprezentanții USR.
Un alt eșec a fost și proiectul "Iași Velocity" prin care se propunea amenajarea a 62 de terminale și achiziția a 950 de biciclete. Membrii echipei de implementare au fost răsplătiți cu sporuri totale de 100.000 euro deși investiția nu s-a concretizat.
"Inspectorii Curții de Conturi trebuie să intervină în aceste spețe scandaloase, să constate prejudiciul și să recupereze banii. Un audit complet este obligatoriu la toate proiectele cu finanțare UE ale Primăriei.
La "Oaza de verdeață din cartierul nostru", nu toți cei 13 funcționari au muncit efectiv. Doi la mână: dacă proiectul a eșuat, de ce să-i premiezi? O implementare de 50% înseamnă 500.000 euro investiți. La care s-au adăugat 200.000 de euro sporuri ale celor 13 funcționari din Primărie.
În al doilea caz, la "Iași Velocity", situația este și mai aberantă: echipa de proiect (7-10 salariați) a încasat sporuri totale de aproximativ 100.000 euro în timp ce, din fondurile alocate, s-au decontat doar 10.000 de euro din cele 3 milioane de euro care trebuiau cheltuite. E jaf din banii publici!", se mai arată în comunicat.
Stadiul lucrărilor la cele două proiecte este blocat în acest moment.
1. "Oaza de verdeață din cartierul nostru", demarat în 2020, nu este finalizat nici acum. Un proiect mărunt, fără niciun fel de complexitate. Terenurile ce trebuiau revitalizate însumau doar 12.741 de metri pătraţi, fiind în cinci zone diferite, pe străzile Bradului, Butnari, Romană, Egalității și aleea Simionescu la care se adăuga și modernizarea a trei străzi de acces. Constructorul a părăsit șantierul motivând că scumpirea materialelor și a carburanților nu-i mai permit să termine lucrarea. Anul trecut în decembrie, Primăria a scos la licitație restul de executat. Nu s-a prezentat nimeni.
2. La "Sistemul alternativ de mobilitate urbană utilizând stații automate de închiriere a bicicletelor – Iași Velocity", Primăria a semnat contractul cu câștigătorul în august 2021. Obiectul: construirea în Iași a 62 de terminale cu 950 de biciclete destinate închirierii, durata fiind stabilită pentru o perioadă de 12 luni. Ulterior, au fost încheiate mai multe acte adiționale de prelungire și de modificări de preț. În februarie 2023, Primăria a emis un document constatator care prevedea încetarea de drept a contractului. Recent, a pierdut în instanță.
USR Iași mai identifică și nereguli care au dus la situația ca în ciuda situației de fapt sporurile să fie acordate.
⦁ Finanțarea este în aer, nu se știe dacă vor continua și cu ce fonduri
⦁ Numărul membrilor echipei de proiect de la "Oaza de verdeață din cartierul nostru" a crescut în 2023, an în care investiția a fost blocată, de la 10 la 13 angajați ai Primăriei. La celălalt proiect au fost ba 7 pe lista de premiere, ba 10
⦁ Nominalizarea celor care au luat sporuri a fost decisă exclusiv de primarul Mihai Chirica, el a hotărât componența
⦁ Numirea într-o astfel de echipă echivalează cu o recompensă primită din mâna primarului Chirica, o bonificație salarială consistentă care-l fidelizează pe funcționar
⦁ La "Oaza de verdeață din cartierul nostru", dar și la alte proiecte cu finanțare UE au inventat fel de fel de funcții pentru a justifica sinecurile, unele care se dublau: "asistent tehnic" și "responsabil tehnic", dar și "expert tehnic". Alte exemple: "responsabil financiar", "responsabil plăți", "responsabil achiziții", "responsabil logistică"
⦁ Unii funcționari sunt trecuți la mai multe proiecte, astfel că sporurile acestora pot urca chiar până la +50% din salariu. Marea majoritate a persoanelor care sunt în echipele de implementare sunt trecute doar cu numele pentru că în realitate lucrează efectiv 1-2 persoane.